“เงินเฟ้อไทย” มี.ค. 66 ชะลอตัวเหลือ 2.83% นิวโลว์รอบ 15 เดือน
“พาณิชย์” เผยเงินเฟ้อไทย มี.ค. 66 ชะลอตัวเหลือ 2.83% นิวโลว์รอบ 15 เดือน รับอานิสงส์ราคาน้ำมันเชื้อเพลิงและสินค้าอาหารลดลง ปรับเป้าปีนี้ลงเหลือ 1.7-2.7%
“เงินเฟ้อไทย” มี.ค. 66 ชะลอตัวเหลือ 2.83% นิวโลว์รอบ 15 เดือน รับอานิสงส์ราคาน้ำมันเชื้อเพลิงและสินค้าอาหารลดลง
5 เม.ย. 2566

สำนักงานนโยบายและยุทธศาสตร์การค้า (สนค.) กระทรวงพาณิชย์ เผยดัชนีราคาผู้บริโภคทั่วไป (CPI) เดือนมี.ค.66 อยู่ที่ 107.76 ส่งผลให้อัตราเงินเฟ้ออยู่ที่ 2.83% ชะลอตัวลงจากเดือนก.พ. 66 และถือว่าเป็นอัตราเงินเฟ้อที่ต่ำสุดในรอบ 15 เดือนนับตั้งแต่ ม.ค.66 ส่วนอัตราเงินเฟ้อเฉลี่ยไตรมาสแรกปีนี้ (ม.ค.-มี.ค.) อยู่ที่ 3.88%
ขณะที่ดัชนีราคาผู้บริโภคพื้นฐาน (Core CPI) เดือนมี.ค. อยู่ที่ 104.22 ส่งผลให้อัตราเงินเฟ้ออยู่ที่ 1.75% ทำให้อัตราเงินเฟ้อพื้นฐานเฉลี่ยไตรมาสแรกปีนี้ อยู่ที่ 2.24%
“เงินเฟ้อเดือนมี.ค. ชะลอตัวลง และถือว่าต่ำสุดในรอบ 15 เดือน โดยมีผลมาจากการชะลอตัวของราคาน้ำมันเชื้อเพลิง และสินค้าในกลุ่มอาหาร…คาดว่าตั้งแต่ไตรมาส 2 เป็นต้นไป เงินเฟ้อจะลดลงเรื่อย ๆ และน่าจะไม่เกิน 3% แน่นอน เข้าสู่กรอบเป้าหมายเงินเฟ้อของแบงก์ชาติที่วางไว้ 1-3%” นายวิชานัน นิวาตจินดา รองผู้อำนวยการ สนค.ระบุ
ทั้งนี้ สนค.ได้ปรับเป้าหมายเงินเฟ้อในปีนี้ลงเหลือ 1.7-2.7% โดยมีค่ากลางอยู่ที่ 2.2% จากเป้าหมายเงินเฟ้อเดิมที่ 2-3% รวมทั้งปรับสมมติฐานใหม่ทั้ง 3 ตัว คือ อัตราการเติบโตทางเศรษฐกิจ (GDP) ปีนี้ อยู่ที่ 2.7-3.7% ราคาน้ำมันดิบดูไบ เฉลี่ยทั้งปีที่ 75-85 ดอลลาร์/บาร์เรล และอัตราแลกเปลี่ยน 32.50-34.50 บาท/ดอลลาร์
 